Fredag landede beviset endelig på, at Voergaard Slot er Danmarks smukkeste herregård. I solskin og blæst fredag eftermiddag blev der plantet et egetræ udenfor voldgraven til det gamle renæssance slot. - Det, der er det mest fascinerende ved det træ, det er jo dels vores kulturhistorie, som ligger bag selve udnævnelsen, men det, der også er fantastisk, er, at om 100 år står træet her stadigvæk, og der går nogle helt andre mennesker omkring Voergaard, fortæller Anker Laden-Andersen, der er bestyrelsesformand for Voergaard Slot. Voergaard Slot vandt konkurrencen, der blev afholdt af Historiske Huse, foran 16 andre herregårde i Danmark. Voergaard Slot var den eneste nordjyske herregård, der var nomineret. - Det er jo et symbol på, at Voergaard er en kulturperle i Nordjylland. Vi er selvfølgelig glade for, at det er en anerkendelse, af det vi laver. Vi kan bruge det til at integrere Voergaard endnu mere i lokalsamfundet, så det er en meget vigtig udnævnelse, fortæller Anker Laden-Andersem. Voergaard Slot blev bygget tilbage i 1481, og er en af Danmarks i alt 770 herregårde.

Referat:
I efteråret 2019 blev det annonceret, at Voergaard Slot er Danmarks smukkeste herregård.